Pilotul thailandez Alexander Albon, victima unui accident în prima sesiune de antrenamente libere din cadrul Marelui Premiu de Formula 1 al Australiei, va putea concura în cursa de duminică la bordul monopostului coechipierului său, americanul Logan Sargeant, a anunţat vineri echipa Williams, citată de agenţia Reuters, potrivit Agerpres.
În urma acestei decizii, una surprinzătoare, Logan Sargeant va fi nevoit să urmărească de pe margine Grand Prix-ul de la Melbourne, în care Williams va alinia o singură maşină.
"Ca urmare a accidentului lui Alex Albon din prima zi a Marelui Premiu al Australiei, Williams Racing confirmă că, din cauza daunelor semnificative suferite este nevoit să retragă şasiul pentru restul Marelui Premiu. Acest şasiu se va întoarce la sediul echipei din Grove (Anglia) pentru reparaţii", se arată în comunicatul team-ului britanic
"Din cauza indisponibilităţii unui al treilea şasiu, echipa poate confirma că a luat decizia ca Alex să concureze până la finalul weekendului în şasiul folosit de Logan Sargeant în timpul primelor două sesiuni de antrenamente", precizează Williams.
Aflat în cel de-al doilea său sezon în Formula 1 alături de Williams, Logan Sargeant a devenit astfel victimă colaterală a accidentului în care a fost implicat coechipierul său.
"Este cel mai dificil moment din cariera mea şi nu este deloc uşor. Cu toate acestea, suntem aici cu toţii pentru echipă şi voi continua să contribui în orice fel în acest weekend pentru a maximiza ceea ce putem face", a spus americanul.
"Trebuie să fiu complet sincer şi să spun că niciun pilot nu ar vrea să renunţe la locul său", a comentat Albon, cel mai experimentat dintre cei doi piloţi de la Williams. "Nu mi-aş fi dorit niciodată să se întâmple aşa ceva. Logan a fost un profesionist desăvârşit şi un jucător de echipă încă din prima zi şi nu va fi uşor pentru el. În acest moment, nu pot comenta situaţia şi singura mea treabă este să ne maximizăm potenţialul în acest weekend şi să lucrăm cu întreaga echipă pentru a ne asigura că facem cea mai bună muncă posibilă", a adăugat thailandezul.